Mandag aften var der arrangeret surprise-party for at hylde Kevin Magnussen efter verdensmestertitlen i Formel Renault 3.5-serien.

En af motorsportens tunge drenge, McLarens administrerende direktør Martin Whitmarsh, var også dukket op for at hylde sit unge danske stjerneskud i festlighederne i Roskilde Racing Center.

- Han har domineret de sidste tre løb. Han har gjort det fantastisk. Vi har i en årrække vidst, at han var et naturtalent, nøjagtig som sin far.

- Det vigtige i denne sæson har været, at han har brugt hovedet. Han har kørt intelligent. Fra starten af året var målet ikke bare at vinde enkelte løb, men det samlede mesterskab.

Læs også : Kevin Magnussen mester på Catalunya

- Han har kontrolleret sine følelser og sin vilje til at vinde på fremragende vis. De sidste tre weekender har han virkelig domineret og fået det til at se let ud, som gode kørere ofte kan, fortæller McLaren-bossen til DR Sporten.

Sikker på Formel 1

Whitmarsh betvivler ikke, at unge Magnussens fremtid ligger i motorsportens fineste klasse.

- Han har allerede testkørt vores bil (Formel 1-racer, red.) et par gange og gjort det fantastisk. Han bliver Formel 1-kører, det er der ikke nogen tvivl om. Måske bliver det allerede næste år. Vi arbejder på det.

- Det vigtige er ikke kun at nå til Formel 1. Det er at blive succesfuld når du er der.

McLaren-direktøren har haft et indgående kendskab til Magnussen-familien i over tyve år.

- Hans far Jan (Magnussen, red.) havde et kæmpe talent. Jeg var med til at hente ham i 1991, men vi opnåede ikke den succes sammen, som hans talent berettigede til.

For Whitmarsh er det centrale spørgsmål, at Kevin Magnussen skal til Formel 1, når tidspunktet er helt rigtigt.

- Det handler om at komme til Formel 1 når du er klar til det, og når du kan lave en succesfuld karriere i klassen. Det er jeg sikker på, at Kevin kommer til. Om det bliver næste år eller først året efter får vi at se.

Bliver det for McLaren?

- Jeg vil have ham til at køre for McLaren. Det er et enormt pres at være McLaren-kører. Kevin har lært meget og udviklet sig enormt det sidste år. Han har stadig noget at lære, men har er et kæmpe talent.

- Han har bevist, at han kan udvikle sig som kører, og han kan vinde et mesterskab på spektakulær vis. Han fortjener at køre Formel 1.

Potentiel verdensmester

Whitmarsh slutter af med at understrege, at der er en grund til, at han er fløjet til Danmark på en råkold oktober-mandag.

- Jeg ville ikke stå her i dag, hvis jeg ikke troede, at han kunne blive en kommende verdensmester for McLaren. Jeg vil vædde på, at han bliver en succesfuld Formel 1-kører i fremtiden, slutter Martin Whitmarsh.